Ди нэхъыжь Iумахуэ
Композитор цIэрыIуэ, Урысейм и цIыхубэ артист, КъБАССР-ми РСФСР-ми гъуазджэхэмкIэ щIыхь зиIэ я лэжьакIуэ, ди республикэм и Къэрал саугъэтым и лауреат, Къэбэрдей-Балъкъэрым и Гимныр зытха Къардэн Хьэсэн нобэ къыщалъхуа махуэщ, и ныбжьыр илъэс 90 ирокъури, ди гуапэу дохъуэхъу.
Хэку зауэшхуэм щызэрихьа лIыгъэм папщIэ Хэку зауэ орденым и япэ нагъыщэр, ЩIыхь орденым и етIуанэ нагъыщэр, медаль зыбжанэ зыхуагъэфэща Хьэсэн гугъуехьым ипсыхьащ жыпIэмэ, егъэлея хъунукъым. Сыт хуэдэ Iуэхуми тезыгъэгушхуэн къару къигъэхъуапIэ хуэхъуащ абы гъащIэм къыхуигъэува лъэпощхьэпохэр. Ауэ, зыми емылъытауэ, Хьэсэн ехъулIэныгъэ щызыIэригъэхьащ къыхиха IэщIагъэм.
КъБР-м и радиом и хорым и художественнэ унафэщIу, ди республикэм и Композиторхэм я союзым и правленэм и Iэтащхьэу икIи жэуап зыхь и секретару илъэс зэхуэмыдэхэм лэжьа Къардэным и гуащIэ ирихьэлIащ республикэм и макъамэ гъуазджэр зэфIэувэным, ар нэгъуэщI щIыпIэхэми къыщащIэным. Оркестрым щхьэкIи, макъамэ Iэмэпсымэ зэмылIэужьыгъуэхэм папщIи лэжьыгъэ куэд, уэрэд, балладэ, драмэ спектаклхэм я макъамэхэр, нэгъуэщIхэри и Iэдакъэм къыщIэкIащ абы, «Мадинэ» япэ лъэпкъ оперэр зытхари (Балэ Мухьэдин щIыгъуу) аращ.
Хьэсэн, дынохъуэхъу узыншагъэ быдэ уиIэну, лъэпкъым ухуэщхьэпэу иджыри илъэс куэдкIэ утхуэпсэуну!
«Адыгэ псалъэ» газетым и редакцэм и лэжьакIуэхэр.
Къардэн Хьэсэн и пшыхь
Ди нэхъыжьыфI Къардэн Хьэсэн Екъуб и къуэм и ныбжьыр илъэс 90 зэрырикъум теухуа пшыхь щыIэнущ. Мазаем и 26-м зэхашэну гуфIэгъуэ зэIущIэр щекIуэкIынущ Налшык дэт Къэрал киноконцерт гъэлъэгъуапIэм, сыхьэт 18-м щIидзэнущ.
Къардэн Хьэсэн и цIэр Совет макъамэ щIэнгъуазэ иным иратхащ Къэбэрдей-Балъкъэрым и музыкэ гъуазджэм и лъабжьэр зыгъэтIылъа, оперэ, симфоние макъамэ лIэужьыгъуэ гугъухэр зи къалэмыпэм мымащIэу къыщIэкIа профессиональнэ композитору.
Лъэпкъ макъамэр фIыуэ зылъагъухэр щыгъуазэщ Хьэсэн уэрэдрэ романсу куэд зэритхам. Абыхэм ящыщщ цIыхубэм фIыуэ ялъэгъуа, дзапэ уэрэд яхуэхъуа «Мой город Нальчик», «Белая голубка», «Ленэ дахэкIей», «Уи цIэр Мадинэ хьэмэ Маринэ», нэгъуэщIхэри.
Къардэн Хьэсэн и гъащIэмрэ и лэжьыгъэмрэ нэсу къыщыгъэлъэгъуащ 2006 гъэм «Эльбрус» тхылъ тедзапIэм композиторым теухуауэ къыщыдэкIа «Талант души» тхылъым.
КъБР-м ЩэнхабзэмкIэ и министерствэм и пресс-IуэхущIапIэ.
